ประกาศคณะกรรมการกํากับตลาดทุน

ที่ ทจ. 55/2564

เรื่อง การขออนุญาตและการอนุญาตให้เสนอขายตราสารหนี้

ส่งเสริมความยั่งยืนที่ออกใหม่

(ฉบับที่ 2)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 อาศัยอํานาจตามความในมาตรา 16/6 วรรคสอง (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์(ฉบับที่ 4) พ.ศ. 2551 และมาตรา 35 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้

ข้อ 1 ให้ยกเลิกความในวรรคหนึ่งของข้อ 2 แห่งประกาศคณะกรรมการกํากับตลาดทุน ที่ ทจ. 31/2564 เรื่อง การขออนุญาตและการอนุญาตให้เสนอขายตราสารหนี้ส่งเสริมความยั่งยืนที่ออกใหม่ ลงวันที่ 27 เมษายน พ.ศ. 2564 และให้ใช้ความต่อไปนี้แทน

 “ข้อ 2 ในประกาศนี้

 “ตราสารหนี้” หมายความว่า ตราสารหนี้ที่ออกใหม่ดังต่อไปนี้

 (1) หุ้นกู้

 (2) พันธบัตร 

 “ตราสารหนี้ส่งเสริมความยั่งยืน” (sustainability-linked bond) หมายความว่าหุ้นกู้หรือพันธบัตรที่มีข้อตกลงหรือเงื่อนไขในเรื่องใดเรื่องหนึ่งหรือหลายเรื่องดังต่อไปนี้ โดยอ้างอิงกับผลความสําเร็จหรือผลการดําเนินการตามตัวชี้วัดและเป้าหมายด้านความยั่งยืนของผู้ออกตราสารหรือบริษัทในเครือ 

 (1) การปรับอัตราดอกเบี้ย

 (2) ภาระผูกพันในการดําเนินการใด ๆ ของผู้ออกตราสาร ซึ่งสอดรับกับเป้าหมายหรือกลยุทธ์ด้านความยั่งยืนของผู้ออกตราสารหรือบริษัทในเครือ

 “ตัวชี้วัดและเป้าหมายด้านความยั่งยืน” หมายความว่า ปัจจัยที่วัดผลความสําเร็จหรือผลการดําเนินการของผู้ออกตราสารหรือบริษัทในเครือ ในการจัดการด้านความยั่งยืนในประเด็นด้านสิ่งแวดล้อมหรือสังคม ซึ่งสอดคล้องกับธุรกิจของผู้ออกตราสารหรือบริษัทในเครือ และสามารถวัดผลในเชิงปริมาณได้

 “บริษัทในเครือ” หมายความว่า บริษัทใหญ่ บริษัทย่อย บริษัทย่อยในลําดับเดียวกัน หรือบริษัทร่วม ของผู้ออกตราสาร”

ข้อ 2 ให้ยกเลิกความใน (ก) ของ (3) ในข้อ 12 แห่งประกาศคณะกรรมการกํากับตลาดทุน ที่ ทจ. 31/2564 เรื่อง การขออนุญาตและการอนุญาตให้เสนอขายตราสารหนี้ส่งเสริมความยั่งยืนที่ออกใหม่ ลงวันที่ 27 เมษายน พ.ศ. 2564 และให้ใช้ความต่อไปนี้แทน

 “(ก) ให้ความเห็นหรือรับรองเกี่ยวกับกรอบและลักษณะการเสนอขายตราสาร(framework) ว่าเป็นไปตามมาตรฐานสําหรับตราสารหนี้ส่งเสริมความยั่งยืนที่เป็นที่ยอมรับในระดับสากล เช่น International Capital Market Association Sustainability-linked Bond Principles (ICMA SLBP) เป็นต้น”

 ข้อ 3 ให้ยกเลิกความในข้อ 13 แห่งประกาศคณะกรรมการกํากับตลาดทุน ที่ ทจ. 31/2564 เรื่อง การขออนุญาตและการอนุญาตให้เสนอขายตราสารหนี้ส่งเสริมความยั่งยืนที่ออกใหม่ ลงวันที่ 27 เมษายน พ.ศ. 2564 และให้ใช้ความต่อไปนี้แทน

 “ข้อ 13 ผู้ประเมินภายนอกที่เป็นอิสระตามข้อ 12 วรรคหนึ่ง (3) และวรรคสอง 

ต้องมีประสบการณ์ ความเชี่ยวชาญ หรือกลไก ในการดําเนินการอย่างใดอย่างหนึ่งดังต่อไปนี้  
 (1) การประเมินหรือให้การรับรองที่เกี่ยวข้องกับตราสารหนี้ในกลุ่มความยั่งยืน เช่น ตราสารหนี้เพื่ออนุรักษ์สิ่งแวดล้อม (green bond) ตราสารหนี้เพื่อพัฒนาสังคม (social bond) หรือตราสารหนี้เพื่อความยั่งยืน (sustainability bond) เป็นต้น

 (2) การประเมินหรือให้การรับรองในด้านที่เกี่ยวข้องกับความยั่งยืน หรือการวัดผลความสําเร็จของตัวชี้วัดและเป้าหมายด้านความยั่งยืนซึ่งเป็นที่ยอมรับในระดับประเทศหรือระดับสากล” 

 ข้อ 4 ให้ยกเลิกความใน (1) ของข้อ 15 แห่งประกาศคณะกรรมการกํากับตลาดทุนที่ ทจ. 31/2564 เรื่อง การขออนุญาตและการอนุญาตให้เสนอขายตราสารหนี้ส่งเสริมความยั่งยืนที่ออกใหม่ ลงวันที่ 27 เมษายน พ.ศ. 2564 และให้ใช้ความต่อไปนี้แทน

 “(1) ผลความคืบหน้าหรือผลความสําเร็จตามตัวชี้วัดและเป้าหมายด้านความยั่งยืน และผลการเปลี่ยนแปลงอัตราดอกเบี้ยหรือแนวทางการดําเนินการตามภาระผูกพัน แล้วแต่กรณี ของตราสาร ณ รอบปีประเมินผล”

 ข้อ 5 ประกาศนี้ให้ใช้บังคับตั้งแต่วันที่ 16 กันยายน พ.ศ. 2564 เป็นต้นไป

 ประกาศ ณ วันที่ 8 กันยายน พ.ศ. 2564

 (นางสาวรื่นวดี สุวรรณมงคล)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์

 ประธานกรรมการ

 คณะกรรมการกํากับตลาดทุน